Kierch Eschweiler

D'Kierch vun Eschweiler ass eng kathoulesch Kierch, déi zur Par Wooltz Saints-Pierre-et-Paul, zum Dekanat Norden an zu der Gemeng Wolz gehéiert. Se steet op der Kräizung vun der Haaptstrooss (Duerfstrooss), dem CR328, mat dem Kierchewee, dee bis bei de Kierfecht féiert. Patréiner D'Kierch ass dem hellege Mauritius geweit, deem säi Fest den 22. September gefeiert gëtt. Zweete Patréiner ass den hellegen Albinus. Geschicht Eschweiler mat Knapphouschent a Selschent huet Ufanks zu Wolz gehéiert a gouf am 10. Joerhonnert eng eegestänneg Par. Knapphouschent gouf dunn 1808 mat Selschent och eng eege Par. Bis de 7. Mee 2017 war et d'Parkierch vun der Par Eschweiler, déi zum Parverband Wooltz, Kiischpelt, zu der Pastoralregioun Norden an zum Dekanat Wolz gehéiert huet. Et war déi eenzeg Kierch an där Par. D'Gebai Déi al Kierch vun Eschweiler stoung relativ am Ufank vum Duerf, do wou haut d'Monument aux Morts ass um ale Kierfecht. 1870 ass eng nei Kierch gebaut ginn, sou wéi mer se elo kennen. Am Januar 1945, wärend der Ardennenoffensiv gouf d'Kierch zimmlech beschiedegt. Mat engem gréisseren Don vun der Famill Mergenthaler aus den USA, där hiren eenzege Jong a Kandskand vum Ottmar Mergenthaler, den George O. Mergenthaler, den 18. Dezember 1944 zu Eeschweeler gefall ass, souwéi mat d'Hëllef vum Staat, goufen eng Rei Aarbechten nom Krich realiséiert: eng nei Uergel vum Joseph Schilling vu Kruuchten, en neit Portal, d'Vergréisserung vun der Sakristei. Niewent dem Altor gesäit een an der rietser Fresk vum Jean Neumanns aus dem Joer 1924 d'Zeen vum wonnerbare Broutdeelen. Bei der Restauréierung nom Krich krut den Apostel, deen de Leit Brout ausdeelt, d'Gesiichtszich vum George O. Mergenthaler. Am Joer 2000 ass d'Kierch komplett restauréiert ginn. Dobäi goufen déi al Molereien nees fräigeluecht. Bannenan De Mobiliar De wäertvolle Mobiliar ass vun der aler Kierch eriwwer geplënnert ginn an déi nei, an ass warscheinlech vum Jean-Georges Scholtus (ëm 1680-1754). Den 18. Februar 2001 ass en neien Altor konsekréiert ginn. D'Uergel Enn 1899 ass eng Uergel vun der Firma Müller vu Reifferscheid installéiert ginn. Am Joer 2004 gouf eng nei Uergel vun der Firma Eisenbarth vu Passau an der Kierch installéiert. Klacken 1898 goufen dräi nei Klacke vun der Firma Bour & Guenser vu Metz gegoss. Déi kleng ass schonn 1901 gerass a gouf am selwechte Joer mat enger grousser Klack vun der selwechter Firma ersat. D'Klacke lauden am Schlagtoun a' g' e'. Biller Kuckt och Lëscht vu reliéise Gebaier zu Lëtzebuerg Lëscht vun de Lëtzebuerger Paren Lëscht vun de fréiere Lëtzebuerger Paren Um Spaweck Websäit vun der Par Wooltz Saints-Pierre-et-Paul 360° Panorama-Vue vun der Eeschwëller Kierch mat Uergelmusek D'Fënstere vun der Kierch vun Eschweiler op der Websäit vun der Stiftung Forschungsstelle Glasmalerei des 20. Jh. e. V. (de) D'Uergel vun der Kierch op Orgues.lu Referenzen